## L’aeroport de Castelló activa rutes a Berlín, Milà, Budapest i Cracòvia i reforça les de Londres i Bucarest

*** La instal·lació castellonenca incrementa l’oferta de vols en temporada estival amb la progressiva entrada en funcionament de rutes
* El director general d’Aerocas subratlla que l’aeroport ha programat 14 connexions regulars, que suposen la seua xifra més alta**

L’aeroport de Castelló activa a partir d’este cap de setmana quatre rutes regulars que connecten amb Berlín, Milà, Budapest i Cracòvia. A més, les rutes de Londres i Bucarest incorporen una tercera freqüència setmanal a partir d’abril.

El director general d’Aerocas, Justo Vellón, ha explicat que, amb l’arrancada de la temporada estival, l’aeroport “vorà reforçada de manera progressiva la seua oferta de vols amb la posada en funcionament de noves rutes i la recuperació d’unes altres que ja van operar en la campanya passada”.

Justo Vellón ha recordat que la instal·lació castellonenca té programades enguany 14 rutes regulars, que constituïxen la xifra més elevada de la seua trajectòria, “per la qual cosa esperem aconseguir un nou avanç en el trànsit comercial, a més de contribuir al desenrotllament del sector turístic de la província”.

Este diumenge 30 de març s’estrena la nova ruta de Budapest i tornen les de Berlín i Milà (esta última amb tres freqüències setmanals), mentres que el dilluns 31 s’inaugura la línia de Cracòvia. Totes estes connexions les opera l’aerolínia Ryanair.

Estes quatre rutes estivals se sumaran a les anuals de Londres, Brussel·les, Düsseldorf Weeze, Bucarest i Madrid. Les següents a sumar-se seran la nova de Cluj, l’11 d’abril; Astúries, el 23 de maig; Bilbao, el 31 de maig; Porto, el 3 de juny, i la nova de Palma, el 18 de juliol.

D’altra banda, les rutes de Londres i Bucarest augmentaran la capacitat a partir d’abril amb la incorporació d’una tercera freqüència setmanal, enfront de les dos amb les quals operen en la temporada d’hivern.

Fecha: 29/03/2025